(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΙΗ΄

Τετάρτη 10 Μαΐου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από τη σχολή Ι. Μ. Παναγιωτόπουλος, σελ.
3. Επί διαδικαστικού θέματος, σελ.
4. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή σύμφωνα με το άρθρο 86 του Συντάγματος και το ν.3126/2003 «Ποινική ευθύνη των Υπουργών», όπως ισχύει, στις 09-05-2017, ποινική δικογραφία που αφορά στον πρώην Υπουργό Υγείας κ. Μαυρουδή Βορίδη, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Ανακοίνωση του δελτίου επικαίρων ερωτήσεων της Πέμπτης 11 Μαΐου 2017, σελ.

Γ. ΝΟΜΟΘΕΤΙΚΗ ΕΡΓΑΣΙΑ
Συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση του Μνημονίου Κατανόησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Βασιλείου της Νορβηγίας σχετικά με τη συνεργασία στον τομέα αμυντικών εξοπλισμών, συστημάτων και υπηρεσιών», σελ.

ΠΡΟΕΔΡΕΥΩΝ

ΒΑΡΕΜΕΝΟΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:
ΒΑΡΕΜΕΝΟΣ Γ. , σελ.
ΔΑΝΕΛΛΗΣ Σ. , σελ.
ΔΗΜΟΣΧΑΚΗΣ Α. , σελ.
ΘΕΟΧΑΡΟΠΟΥΛΟΣ Α. , σελ.
ΚΑΤΣΙΚΗΣ Κ. , σελ.
ΛΟΒΕΡΔΟΣ Α. , σελ.
ΜΗΤΑΡΑΚΗΣ Π. , σελ.
ΜΠΑΛΛΗΣ Σ. , σελ.

Β. Επί του σχεδίου νόμου του Υπουργείου Εθνικής Άμυνας:
ΒΙΤΣΑΣ Δ. , σελ.
ΔΗΜΟΣΧΑΚΗΣ Α. , σελ.
ΘΕΟΧΑΡΟΠΟΥΛΟΣ Α. , σελ.
ΚΟΥΖΗΛΟΣ Ν. , σελ.
ΛΟΒΕΡΔΟΣ Α. , σελ.
ΠΑΠΠΑΣ Χ. , σελ.
ΣΑΡΙΔΗΣ Ι. , σελ.
ΤΑΣΣΟΣ Σ. , σελ.

ΠΡΑΚΤΙΚΑ ΒΟΥΛΗΣ

ΙZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΙΗ΄

Τετάρτη 10 Μαΐου 2017

Αθήνα, σήμερα στις 10 Μαΐου 2017, ημέρα Τετάρτη και ώρα 10.08΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επικαίρων ερωτήσεων της Πέμπτης 11 Μαΐου 2017.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 801/8-5-2017 επίκαιρη ερώτηση του Βουλευτή Δωδεκανήσου του Συνασπισμού Ριζοσπαστικής Αριστεράς κ. Ηλία Καματερού προς τον Οικονομικών, σχετικά με τη σύμβαση του ΟΠΑΠ με τους πράκτορες.

2. Η με αριθμό 798/5-5-2017 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντά προς την Υπουργό Διοικητικής Ανασυγκρότησης, σχετικά με τον περιορισμό προσλήψεων σε όλους τους φορείς και τα νομικά πρόσωπα της κεντρικής διοίκησης.

3. Η με αριθμό 797/4-5-2017 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ – ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, με θέμα: «Η Κυβέρνηση εμποδίζει την επένδυση για την αξιοποίηση του πρώην αεροδρομίου του Ελληνικού».

4. Η με αριθμό 795/3-5-2017 επίκαιρη ερώτηση της Βουλευτού Χαλκιδικής του Λαϊκού Συνδέσμου - Χρυσή Αυγή κ. Σωτηρίας Βλάχου προς τον Υπουργό Υγείας, σχετικά με τις ελλείψεις ασθενοφόρων στον Νομό Χαλκιδικής που θέτουν σε κίνδυνο τη ζωή πολιτών.

5. Η με αριθμό 804/8-5-2017 επίκαιρη ερώτηση του Βουλευτή Λέσβου του Κομμουνιστικού Κόμματος Ελλάδας κ. Σταύρου Τάσσου προς τον Υπουργό Περιβάλλοντος και Ενέργειας, σχετικά με τη λειτουργία και την ανάπτυξη του Ινστιτούτου Γεωλογικών και Μεταλλευτικών Ερευνών (ΙΓΜΕ).

6. Η με αριθμό 796/3-5-2017 επίκαιρη ερώτηση του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδη προς τον Υπουργό Οικονομικών, με θέμα: «Αναξιοποίητα παραμένουν ακίνητα για τα οποία το δημόσιο πληρώνει υψηλά ενοίκια».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 802/8-5-2017 επίκαιρη ερώτηση του Βουλευτή Αττικής του Συνασπισμού Ριζοσπαστικής Αριστεράς κ. Παναγιώτη (Πάνου) Σκουρολιάκου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με τις σημαντικές καθυστερήσεις για τον διαγωνισμό αδειοδότησης των τηλεοπτικών σταθμών.

2. Η με αριθμό 799/5-5-2017 επίκαιρη ερώτηση του Βουλευτή Φλώρινας της Νέας Δημοκρατίας κ. Ιωάννη Αντωνιάδη προς τον Υπουργό Περιβάλλοντος και Ενέργειας, με θέμα: «Οι σημαντικές καθυστερήσεις στη μετεγκατάσταση του οικισμού Αναργύρων Νομού Φλώρινας που θέτουν σε κίνδυνο τη ζωή των κατοίκων του».

3. Η με αριθμό 803/8-5-2017 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Επιβεβλημένη η εφαρμογή της ρύθμισης των εκατόν είκοσι δόσεων, για όλες τις ληξιπρόθεσμες οφειλές προς τα ασφαλιστικά ταμεία ανεξάρτητα από την ένταξη στις διαδικασίες εξωδικαστικού συμβιβασμού».

4. Η με αριθμό 800/5-5-2017 επίκαιρη ερώτηση του Βουλευτή Ευβοίας του Λαϊκού Συνδέσμου – Χρυσή Αυγή κ. Νικολάου Μίχου προς τον Υπουργό Περιβάλλοντος και Ενέργειας, με θέμα: «Η εγκατάσταση διακοσίων εννέα νέων ανεμογεννητριών στη νότια Καρυστία Ευβοίας απειλεί βιοποικιλότητα και οικονομία».

5. Η με αριθμό 692/4-4-2017 επίκαιρη ερώτηση του Βουλευτή Κιλκίς της Νέας Δημοκρατίας κ. Γεωργίου Γεωργαντά προς τον Υπουργό Αγροτικής Ανάπτυξης και Τροφίμων, σχετικά με την άμεση πληρωμή των δικαιούχων παραγωγών βιολογικής γεωργίας-κτηνοτροφίας του Νομού Κιλκίς.

6. Η με αριθμό 654/27-3-2017 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Αγροτικής Ανάπτυξης και Τροφίμων, σχετικά με την εξαίρεση του Έβρου και της Σαμοθράκης από την έκτακτη ενίσχυση σε παραγωγούς γάλακτος σε νησιά που αντιμετωπίζουν προβλήματα λόγω μεταναστευτικών ροών.

7. Η με αριθμό 623/20-3-2017 επίκαιρη ερώτηση του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Υγείας, σχετικά με τις τραγικές ελλείψεις στο Νοσοκομείο Διδυμοτείχου που οδηγείται σε συρρίκνωση, απαξίωση και υποβάθμιση.

8. Η με αριθμό 645/24-3-2017 επίκαιρη ερώτηση του Βουλευτή Χαλκιδικής της Νέας Δημοκρατίας κ. Γεωργίου Βαγιωνά προς τον Υπουργό Οικονομίας και Ανάπτυξης, σχετικά με τα προβλήματα που αντιμετωπίζει ο κλάδος των αρτοποιών στην Ελλάδα.

9. Η με αριθμό 641/21-3-2017 επίκαιρη ερώτηση του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Οικονομικών, σχετικά με την πώληση της «Εθνικής Ασφαλιστικής».

10. Η με αριθμό 773/27-4-2017 επίκαιρη ερώτηση του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Οικονομικών, σχετικά με την ιδιωτικοποίηση της Ελληνικής Βιομηχανίας Οχημάτων (ΕΛΒΟ).

11. Η με αριθμό 696/4-4-2017 επίκαιρη ερώτηση του Βουλευτή Κιλκίς του Λαϊκού Συνδέσμου – Χρυσή Αυγή κ. Χρήστου Χατζησάββα προς τον Υπουργό Οικονομικών, με θέμα: «Είναι έτοιμη η εθνική οικονομία για μια ενδεχόμενη κατάρρευση της Ευρωζώνης;».

12. Η με αριθμό 782/2-5-2017 επίκαιρη ερώτηση του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Οικονομικών, σχετικά με τις προτάσεις-αιτήματα των δήμων των Μεσογείων εν όψει της διαβούλευσης για την ανανέωση της σύμβασης του Διεθνή Αερολιμένα Αθηνών «Ελ. Βενιζέλος» με το ελληνικό δημόσιο για την περίοδο 2025-2055.

ΑΝΑΦΟΡΕΣ – ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 4669/31-3-2017 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασιλείου Κεγκέρογλου προς τον Υπουργό Αγροτικής Ανάπτυξης και Τροφίμων, σχετικά με το πότε θα γίνουν οι πληρωμές της βιολογικής γεωργίας και κτηνοτροφίας.

Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση του Μνημονίου Κατανόησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Βασιλείου της Νορβηγίας σχετικά με τη συνεργασία στον τομέα αμυντικών εξοπλισμών, συστημάτων και υπηρεσιών».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κυρώσεως αυτού του μνημονίου.

Παρακαλώ, λοιπόν, όσοι έχουν τοποθετηθεί αρνητικά στην επιτροπή να λάβουν τον λόγο.

Ο κ. Τάσσος έχει τον λόγο.

**ΣΤΑΥΡΟΣ ΤΑΣΣΟΣ:** Ευχαριστώ, κύριε Πρόεδρε.

Όπως είπαμε και στην επιτροπή, εμείς καταψηφίζουμε το σχετικό μνημόνιο κατανόησης μεταξύ των Υπουργείων Άμυνας της Ελλάδας και της Νορβηγίας, γιατί αυτό το μνημόνιο δεν υπηρετεί τις ανάγκες άμυνας της χώρας μας αλλά τις επιθετικές ανάγκες ενός ιμπεριαλιστικού οργανισμού, όπως είναι το ΝΑΤΟ. Το καταψηφίζουμε και επί της αρχής και επί των άρθρων.

Θα ήθελα, όμως, εδώ να σταθώ λίγο και στις δυνατότητες της Ελληνικής Αμυντικής Βιομηχανίας, οι οποίες, βέβαια, είναι μεγάλες αλλά δεν αξιοποιούνται προς όφελος της άμυνας της χώρας αλλά των επιθετικών σχεδιασμών του ΝΑΤΟ. Για παράδειγμα στις γραμμές των εργοστασίων του Υμηττού και της Ελευσίνας την περίοδο 1992-2003 παρήχθησαν περίπου δεκατέσσερις χιλιάδες κεφαλές Stinger, από τις οποίες περίπου το 10% επεστράφησαν και εξόπλισαν τις ελληνικές Ένοπλες Δυνάμεις ως ολοκληρωμένοι αντιαεροπορικοί πύραυλοι βάσει του ποσοστού συμμετοχής της Ελλάδας στην εν λόγω συμπαραγωγή.

Με αφορμή την προαναφερόμενη παραγωγή του προγράμματος Stinger αναγνωρίστηκαν από τη Γερμανία, αλλά και διεθνώς, οι δυνατότητες της πρώην ΠΥΡΚΑΛ σε σύγχρονες τεχνολογίες παραγωγής κεφαλών πυραύλων. Έτσι τα «Ελληνικά Αμυντικά Συστήματα» άρχισαν να συμμετέχουν στη διεθνή συνεργασία συμπαραγωγής έξι ευρωπαϊκών χωρών (Consortium), ήτοι Γερμανίας, Ελλάδας, Ισπανίας, Ιταλίας, Νορβηγίας και Σουηδίας, του αντιαεροπορικού πυραύλου αέρος-αέρος IRIS-T που εξοπλίζει σήμερα όλα τα αεροσκάφη της Πολεμικής μας Αεροπορίας.

Στο πλαίσιο αυτών η ενοποιημένη πλέον εταιρεία ΕΑΣ υπέγραψε σύμβαση σειριακής παραγωγής για τρεις χιλιάδες εκατόν πενήντα σετ WHU-SAU, με ανάδοχο την ίδια γερμανική εταιρεία «DIEHL», η οποία και ανέλαβε την τελική συναρμολόγηση του πυραυλικού συστήματος για λογαριασμό των έξι ευρωπαϊκών χωρών συμπαραγωγής.

Το ποσοστό συμμετοχής της Ελλάδας ήταν περίπου στο 10% με επιστροφή αντίστοιχου αριθμού ολοκληρωμένων πυραύλων IRIS-T για την Πολεμική μας Αεροπορία.

Όσον αφορά τη σημερινή κατάσταση του προγράμματος IRIS-T, έχει ολοκληρωθεί η αρχική σύμβαση σειριακής παραγωγής των τριών χιλιάδων εκατόν πενήντα σετ WHU-SAU Μάρτιος 2012 - SAU Σεπτέμβριος 2012, ενώ κατά την ίδια περίοδο παρήχθησαν από τα ΕΑΣ και κατόπιν αίτησης της «DIEHL» πέραν της ανωτέρω ποσότητας για τις έξι χώρες της συμπαραγωγής, εκατόν εβδομήντα σετ για τη Σαουδική Αραβία, Αυστρία, Νότια Αφρική, Ταϊλάνδη, καθώς και το αναπτυξιακό γερμανικό πρόγραμμα επέκτασης χρήσης του πυραύλου ως εδάφους-αέρος για την αεράμυνα της Γερμανίας IRIS-T Surface Launched, το οποίο αναμένεται να ολοκληρωθεί μέχρι το τέλος του 2018.

Αυτό το τελευταίο στοιχείο αποκτά ιδιαίτερη σημασία για τα ΕΑΣ, δεδομένου ότι η «DIEHL» ήδη ζήτησε και εξαγόρασε την υποστήριξη του τμήματος των ηλεκτρονικών τους, για τις αλλαγές σχεδιασμού που θα επιφέρει η νέα χρήση του πυραύλου IRIS-T στον μηχανισμό ασφάλισης-ενεργοποίησης. Το σημαντικότερο, όμως, είναι ότι υπάρχει η δυνατότητα συμμετοχής των ΕΑΣ στην παραγωγή των αντίστοιχων σετ WHU-SAU στο νέο πρόγραμμα, το safety and arming unit, το οποίο θα ονομάζεται safety and arming device SAD θα μετατραπεί, δηλαδή, η ονομασία -ποσότητα που υπολογίζεται στα επτακόσια οκτακόσια σετ.

Παράλληλα τα ΕΑΣ έχουν υπογράψει από τον Σεπτέμβριο του 2012 μία σύμβαση πλαίσιο, frame contract, για εξακόσια νέα σετ WHU-SAU με χαμηλό ρυθμό παραγωγής, low rate production, μέχρι το 2018 για χώρες πελάτες εντός και εκτός της συμπαραγωγής, από τα οποία έχουν ήδη παραδοθεί διακόσια εξήντα σετ, ενώ αναμένεται στο πλαίσιο της ανωτέρω σύμβασης και νέα τοποθέτηση παραγγελίας περίπου εκατό σετ WHU-SAU εντός του 2017.

Έχουμε, λοιπόν πράγματι, δυνατότητες παραγωγής εξοπλισμού, που αν γινόταν σε ένα άλλο πλαίσιο, θα μπορούσαν να συμβάλλουν πραγματικά στην άμυνα της χώρας. Δυστυχώς, όμως, στο πλαίσιο το συγκεκριμένο, στο πλαίσιο του ΝΑΤΟ δηλαδή αλλά και της Ευρωπαϊκής Ένωσης, αυτές οι δυνατότητες δεν αξιοποιούνται για την άμυνα της χώρας αλλά για τους επιθετικούς σχεδιασμούς του ΝΑΤΟ.

Τώρα ένα άλλο στοιχείο που θα θέλαμε να αναφέρουμε και που σχετίζεται με το παρόν μνημόνιο, είναι η σχέση που έχει η Νορβηγία με την κυπριακή ΑΟΖ. Είναι γνωστό ότι η νορβηγική εταιρεία PGS, «Petroleum Geo-Services», πραγματοποίησε από τις αρχές του 2017 τρισδιάστατες σεισμογραφικές έρευνες με το σεισμογραφικό «RAMFORM TETHYS» στα κυπριακά τεμάχια της ΑΟΖ «10» και «6».

Η ίδια εταιρεία, έχει πραγματοποιήσει όλες τις δισδιάστατες και τρισδιάστατες σεισμογραφικές έρευνες στην κυπριακή ΑΟΖ από το 2006 μέχρι και τώρα. Σύμφωνα, μάλιστα, με φήμες υποδεικνύεται ότι υπάρχουν γεωλογικές δομές, όμοιες με αυτή στην οποία ανακαλύφθηκε το γιγαντιαίο κοίτασμα «Ζορ» της αιγυπτιακής ΑΟΖ.

Μόλις πρόσφατα, πριν από λίγες ημέρες, το νορβηγικό ερευνητικό σκάφος «RAMFORM HYPERION» έφτασε στην Κύπρο και θα χρησιμοποιηθεί στις επόμενες έρευνες στα «ενοχλητικά», για την Τουρκία, οικόπεδα της ΑΟΖ.

Όπως είπα και προηγούμενα, για τους λόγους που εξήγησα, καταψηφίζουμε και επί της αρχής και επί των άρθρων.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστώ.

Ο κ. Κούζηλος έχει τον λόγο.

**ΝΙΚΟΛΑΟΣ ΚΟΥΖΗΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, σας έχουμε τονίσει πολλές φορές ότι δεν είμαστε αντίθετοι με όποια κύρωση είναι προς τη θετική κατεύθυνση και βοηθάει την αμυντική μας βιομηχανία.

Με την εν λόγω κύρωση καταγράφονται οι προθέσεις των δύο Υπουργείων Άμυνας. Εν συνεχεία οι προθέσεις αυτές κοινοποιούνται προς τις αμυντικές βιομηχανίες, κρατικές και ιδιωτικές, προκειμένου να διερευνηθεί η ύπαρξη ενδιαφέροντος σε τομείς όπως: αμυντικοί εξοπλισμοί, ερευνητικά και αναπτυξιακά προγράμματα. Σε αυτό που θα σταθούμε περισσότερο και το θεωρούμε πολύ θετικό είναι τα ερευνητικά και αναπτυξιακά προγράμματα της εν λόγω σύμβασης.

Επίσης, είναι αποδεκτό ότι χωρίς αμυντική βιομηχανία δεν μπορεί να υπάρξει αξιόπιστη άμυνα. Για τον λόγο αυτόν ο τομέας αμυντικής βιομηχανίας και εξοπλισμών ήταν και είναι ουσιώδης παράγων διασφάλισης των εθνικών μας συμφερόντων. Είναι προφανές ότι το ζητούμενο για την πατρίδα μας είναι πώς θα μπορούσε, με κατάλληλη πολιτική αμυντικής βιομηχανίας και συνεργασίας, να επιτύχει την απόκτηση τεχνογνωσίας, υψηλής συμμετοχής της αμυντικής βιομηχανίας και της ανάπτυξης της έρευνας και της τεχνολογίας. Με την εν λόγω κύρωση όντως υπάρχει ένα πεδίο που μπορεί να δουλέψει η αμυντική βιομηχανία.

Η Νορβηγία είναι μια χώρα με υψηλό επίπεδο έρευνας, τεχνολογίας και βιομηχανικής παραγωγής. Μάλιστα, έχει κατορθώσει ως μια μικρή χώρα να βρίσκεται σε πολύ υψηλή στάθμη παραγωγής πρωτογενών οπλικών συστημάτων και άλλων αμυντικών προϊόντων, σε σημείο μάλιστα ώστε πολλοί πελάτες της να είναι και οι Ένοπλες Δυνάμεις της Αμερικής.

Θα μπορούσε η πατρίδα μας να αξιοποιήσει μια τέτοια συνεργασία με τη Νορβηγία; Η τεχνογνωσία που θα μπορούσε να αποκτήσει θα βοηθήσει την εθνική μας άμυνα;

Θέλουμε να πιστεύουμε, παρ’ όλα τα προβλήματα που υπάρχουν στην αμυντική μας βιομηχανία, ότι μας δίνεται μια ευκαιρία αυτή τη στιγμή, όπως και με κάποιες άλλες κυρώσεις πάνω στην αμυντική βιομηχανία που έχουμε δηλώσει και σε αυτές θετική άποψη.

Θα μπορούσαμε να αποκτήσουμε, στο πλαίσιο μιας τέτοιας συνεργασίας, έναν ρόλο, όχι μόνο στην παραγωγή υλικού αλλά και της τεχνολογίας;

Θέλουμε να πιστεύουμε ότι έχει όλα τα φόντα η αμυντική μας βιομηχανία να μπορέσει να εκμεταλλευτεί αυτές τις κυρώσεις και αυτές τις συμβάσεις.

Θα θέλαμε να σας ζητήσουμε να συσταθεί η Επιτροπή Εξωτερικών και Άμυνας για να μας ενημερώσετε για το τι μέλλει γενέσθαι από εδώ και πέρα για την αμυντική μας βιομηχανία. Υπάρχουν πάρα πολλές εξελίξεις από την τελευταία σας ενημέρωση και σας ζητάμε τη σύσταση Επιτροπής Εξωτερικών και Άμυνας για την αμυντική βιομηχανία.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Σας ευχαριστούμε.

Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, στην Επιτροπή Εξωτερικών είχαμε εκφράσει επιφυλάξεις αποκλειστικά και μόνο για να πάρουμε το δικαίωμα παρέμβασης στην Ολομέλεια και να μην έχουμε μαζί σας διενέξεις και αντιδικίες. Πρέπει να αποφασίσετε στο Προεδρείο να προσαρμόσετε την πρακτική σας, ούτως ώστε να μην χρειάζεται μια πολιτική δύναμη και μια Κοινοβουλευτική Ομάδα που δεν έχει αντίρρηση με μια σύμβαση να καταφεύγει στη λύση της επιφύλαξης για να έχει τον λόγο στην Ολομέλεια.

Θέλω, λοιπόν, τον λόγο για πέντε λεπτά.

**ΠΡΟΕΔΡΕΥΩΝ (Γεώργιος Βαρεμένος):** Τον έχετε, κύριε Λοβέρδο.

**ΑΝΔΡΕΑΣ ΛΟΒΕΡΔΟΣ:** Στη Διαρκή Επιτροπή, με την παρέμβασή μου και την απάντηση του κ. Καμμένου, προέκυψε κάτι καλό. Εγώ δεν παραλείπω να επαινέσω έναν Υπουργό εκεί που εκτιμώ ότι κάνει κάτι καλό.

Εν προκειμένω, είναι καλό το γεγονός ότι το Υπουργείο Εθνικής Αμύνης ξεκαθάρισε τα πράγματα με όλα τα κείμενα, τα συμβατικά, που έχει υπογράψει τα προηγούμενα χρόνια. Και μας είπε ο κ. Καμμένος ότι αυτά ήταν περίπου ογδόντα πέντε και έχουν όλα κυρωθεί. Έχουμε φτάσει να κυρώνουμε, δηλαδή, συμβάσεις, συμφωνίες της παρούσας ηγεσίας του Υπουργείου, με άλλες χώρες, έχουμε φτάσει να κυρώνουμε συμφωνίες του Υπουργείου του 2016. Είμαστε, δηλαδή, τελείως μέσα στους χρόνους και ανταποκρινόμαστε και στις άλλες πλευρές, διότι η Νορβηγία, εν προκειμένω, έχει κυρώσει. Άρα, είμαστε και εμείς πολύ εντάξει. Αυτό είναι πάρα πολύ καλό και το επαινούμε.

Ζητάμε, λοιπόν, από το Υπουργείο Εθνικής Αμύνης σε μια ειδική συνεδρίαση της Διαρκούς Επιτροπής Εξωτερικών και Άμυνας να κάνουμε μια αξιολόγηση αυτών των συμβάσεων. Μας έχουν χρησιμεύσει; Πότε χρειάστηκε να τις επικαλεστούμε; Και αυτό, για να ξέρει και το Σώμα ότι ναι μεν κάνει μια κίνηση υποχρεωτική απέναντι σε μία άλλη πλευρά, στις διπλωματικές μας σχέσεις, στις διεθνείς μας σχέσεις, στις αμυντικές διεθνείς μας σχέσεις, αλλά πέραν από την καλή κίνηση με μια άλλη πλευρά, να δούμε και αυτά τα κείμενα ότι κάπου χρησιμεύουν και πού χρησιμεύουν. Το πρώτο θέμα που θέλω να θέσω είναι αυτό.

Το δεύτερο θέμα είναι γενικότερο του Υπουργείου. Αφορά, όμως, τον ίδιο τον κύριο Αναπληρωτή Υπουργό, γιατί τον άκουσα προ ημερών ή τουλάχιστον έτσι διάβασα, να εξαγγέλλει ένα δεκαπενταετές εξοπλιστικό. Μια και είστε εδώ σήμερα, λοιπόν, θα θέλαμε να μας πείτε γι’ αυτό κάποια περισσότερα λόγια μέσα στην Αίθουσα του Κοινοβουλίου.

Το τρίτο θέμα, κύριε Υπουργέ, είναι να μας πείτε πρώτα από όλα, ως μέλος της Κυβέρνησης, πού αγοράζετε μελάνι και αν το αγοράζετε με το κιλό για να υπογράφετε μνημόνια αφειδώς.

Αλλά πέραν από αυτό που αποτελεί μια γενική πολιτική κριτική -και θα τα πούμε και την άλλη εβδομάδα-, υπάρχουν ορισμένα θέματα που αφορούν ειδικά εσάς. Και ως δικηγόρο, θα σας ρώταγα πώς μπορείτε να αποδεχθείτε τη μη έκπτωση από το φορολογητέο εισόδημα των εισφορών; Πώς μπορείτε να το δέχεστε αυτό ως δικηγόρος; Γιατί αυτή είναι μια πλευρά σας επαγγελματική, που δεν την αγνοώ καθόλου. Πώς μπορείτε για πρώτη φορά στα χρόνια της κρίσης να επιβάλλετε κάτι τέτοιο -που είναι και κατάφωρα αντισυνταγματικό- και να θεωρείται εισόδημα η δαπάνη για τις εισφορές;

Όμως, υπάρχει και κάτι άλλο που αφορά το Υπουργείο σας. Κύριε Υπουργέ, διαβάζουμε ότι στον νόμο που θα φέρετε την άλλη εβδομάδα γίνονται περικοπές στα μισθολογικά των στρατευμένων, των αξιωματικών και των υπαξιωματικών. Είναι έτσι; Και πού φτάνουν οι περικοπές αυτές; Έχετε συζητήσει στον χώρο σας; Είναι γνωστά αυτά τα πράγματα ή είναι θέματα που θα εμφανιστούν αυτά τα εικοσιτετράωρα στον δημόσιο διάλογο;

Ένα προτελευταίο θέμα που θέλω να σας θέσω είναι το θέμα της πρόσφατης NAVTEX -το διαβάσαμε χθες- σχετικά με το Καστελόριζο. Είχαμε κάνει και μια συζήτηση στην επιτροπή με τον κ. Καμμένο, ο οποίος μάλιστα είχε προαναγγείλει ότι θα ζητήσει μια συνεδρίαση κεκλεισμένων των θυρών της Διαρκούς Επιτροπής Εξωτερικών και Άμυνας, κάτι που είναι ευπρόσδεκτο. Άλλωστε, έχουμε ανταποκριθεί όλες οι πολιτικές δυνάμεις. Και από την τελευταία φορά που κάναμε μια τέτοια συζήτηση και στο Υπουργείο Εξωτερικών και με εσάς, δεν υπήρξε η παραμικρή διαρροή. Και αυτό είναι προς έπαινο για την Εθνική Αντιπροσωπεία και για τα πολιτικά κόμματα.

Τέλος, κύριε Πρόεδρε, υπάρχει από αργά χθες τη νύχτα επί του πιεστηρίου της συζητούσας σε μια δημόσια συζήτηση μια απόφαση της ολομέλειας του Ελεγκτικού Συνεδρίου, που σχετίζεται με την περικοπή των συντάξεων το 2019, με την κατάργηση δηλαδή της προσωπικής διαφοράς, για την οποία απ’ ό,τι διαβάζουμε –από ό,τι μας μεταφέρουν τα μέσα μαζικής ενημέρωσης, εγώ δεν έχω δει το κείμενο, είμαι νομικός και πρέπει να είμαι προσεκτικός- δεν έθεσε θέμα συνταγματικότητας. Απ’ ό,τι διαβάζουμε, έθεσε θέμα αντίφασης των συγκεκριμένων ρυθμίσεων με διατάξεις υπερνομοθετικής ισχύος. Και ποιες είναι αυτές; Οι διατάξεις της Σύμβασης των Δικαιωμάτων του Ανθρώπου και των πρόσθετων σε αυτήν πρωτοκόλλων.

Αν είναι έτσι, τι θα κάνετε; Διότι η γνώμη αυτή του Ελεγκτικού Συνεδρίου για τις συντάξεις, κύριε Πρόεδρε, είναι υποχρεωτική. Δεν παίρνεις τέτοια γνωμοδότηση; Δεν μπορείς να φέρεις συνταξιοδοτικό νόμο, κατά τη ρύθμιση του Συντάγματος.

Τι θα κάνετε, λοιπόν; Θα λύσετε τα θέματα τώρα αλλάζοντας πηγή προσπόρισης εσόδων για τα δημοσιονομικά της χώρας ή θα πάτε σε μια αγνόηση των συγκεκριμένων ρυθμίσεων για να σκάσει το πρόβλημα το 2019; Γιατί ακούω να λένε ότι αυτές οι αποφάσεις του Ελεγκτικού Συνεδρίου δεν δεσμεύουν τις κυβερνήσεις και τις πλειοψηφίες της Βουλής. Όμως, η αλήθεια είναι ότι αποτελούν πρελούδιο για δικαστικές αποφάσεις αργότερα. Όταν, δηλαδή, αυτά ψηφιστούν και υπάρχουν κι άλλες κυβερνήσεις, τότε τα ανώτατα δικαστήρια της χώρας και το συγκεκριμένο επί αιτημάτων θα τα δικαιώσουν. Και θα «κληρονομήσετε» -εντός εισαγωγικών- τα προβλήματα σε επόμενους. Τι θα κάνετε; Θα τα λύσετε σήμερα ή θα τα αφήσετε να τα λύσει η ζωή σε βάρος κάποιων άλλων μετά από λίγα χρόνια;

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστώ κι εγώ.

Κύριε Σαρίδη, έχετε τον λόγο.

**ΙΩΑΝΝΗΣ ΣΑΡΙΔΗΣ:** Ευχαριστώ πολύ, κύριε Πρόεδρε.

Η Ένωση Κεντρώων κράτησε την επιφύλαξη κατά τη διάρκεια της επιτροπής για τη συγκεκριμένη κύρωση μόνο και μόνο επειδή είχε διαπιστώσει κάποια πράγματα, τα οποία δεν θα έπρεπε να έχουν πραγματοποιηθεί από την ελληνική πλευρά.

Υπερψηφίζει το Μνημόνιο Κατανόησης και Συνεργασίας του Υπουργείου Εθνικής Άμυνας της Ελληνικής Δημοκρατίας με το Υπουργείο Εθνικής Άμυνας του Βασιλείου της Νορβηγίας. Αυτό η Ένωση Κεντρώων το κάνει επί δεκαοκτώ μήνες που βρίσκεται μέσα στην ελληνική Βουλή. Επί δεκαοκτώ μήνες στηρίζει την προσπάθεια του Υπουργείου Εθνικής Άμυνας αλλά και Εξωτερικών Υποθέσεων, φέρνοντας εδώ κυρώσεις μνημονίων γιατί έτσι το επιτάσσει το εθνικό συμφέρον παρ’ όλες τις επιφυλάξεις, τις οποίες μπορεί να έχει διατυπώσει κατά καιρούς με την αντίληψη και μόνο ότι το εθνικό συμφέρον, αλλά και η λογική επιτάσσει τη συναίνεση και τη συνεργασία με το Υπουργείο Εθνικής Άμυνας και Εξωτερικών Υποθέσεων.

Υπάρχει, όμως, ένα σημείο, το οποίο ανέφερα και στις επιτροπές και θα ήθελα να το αναφέρω και εδώ, για να καταγραφεί και στην Ολομέλεια. Είναι ένα σημείο που μας είχε προβληματίσει ιδιαίτερα:

Το μνημόνιο αυτό υπογράφτηκε πέρυσι τον Ιούλιο του 2016. Την ίδια χρονική περίοδο γινόντουσαν συζητήσεις για το μέλλον της ΕΛΒΟ, μιας από τις αμυντικές βιομηχανίες της Ελλάδας. Τότε, λοιπόν, οι Υπουργοί από τα αρμόδια Υπουργεία -και από το Υπουργείο Οικονομικών και από το Υπουργείο Εθνικής Άμυνας- υπόσχονταν διάφορα πράγματα για το μέλλον της ΕΛΒΟ.

Την ίδια χρονική στιγμή που υπογράφτηκε το μνημόνιο αυτό, η Νορβηγία είχε ανάγκη σε οχήματα γιατί ήταν το μοναδικό τμήμα της νορβηγικής βιομηχανίας που δεν ήταν ενεργοποιημένο.

Άρα, λοιπόν, δεν υπήρχε κάποια πρόβλεψη στην υπογραφή του παρόντος μνημονίου από την ελληνική πλευρά. Άρα, λοιπόν, ό,τι λόγια υποσχόταν η Κυβέρνηση απέναντι στους εργαζόμενους της ΕΛΒΟ ήταν φρούδες ελπίδες. Με την παράλειψη αυτή, δηλαδή με το να μην συμπεριλάβει η Κυβέρνηση την προοπτική αναδιάρθρωσης και ανάταξης της ΕΛΒΟ, απέδειξε η Κυβέρνηση ότι το μέλλον της ΕΛΒΟ ήταν προδιαγεγραμμένο.

Στην επιτροπή -και λυπούμαστε πολύ γι’ αυτό- ο κύριος Υπουργός -όχι ο Αναπληρωτής Υπουργός- μας μίλησε για κάποιο business plan, όπως και για κάποια εταιρεία από τη Νότιο Αφρική. Δεν τα καταλαβαίνουμε εμείς αυτά τα πράγματα. Πώς μπορούμε να μιλάμε για business plan, όταν δεν έχουν ανοίξει ακόμα οι προσφορές; Και πώς μπορούμε να φωτογραφίζουμε έτσι εταιρείες;

Εμείς θα είμαστε δίπλα στους εργαζόμενους της ΕΛΒΟ, για να διαφυλάξουμε το μέλλον τους και την προοπτική τους στο ζην.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε.

Ο κ. Παππάς έχει τον λόγο.

**ΧΡΗΣΤΟΣ ΠΑΠΠΑΣ:** Κύριε Πρόεδρε, θέλω να τονίσω το εξής: Πριν από λίγο ο κ. Λοβέρδος έθεσε κάποια ζητήματα -για μένα καλώς τα έθεσε- που αφορούν το μισθολόγιο, τα ειδικά μισθολόγια των αξιωματικών και υπαξιωματικών των Ενόπλων Δυνάμεων. Να προσθέσω κι εγώ και το θέμα των στολών. Μάλιστα, προχθές έκανα και μια ανάλογη ερώτηση στο Υπουργείο Εθνικής Άμυνας. Το Υπουργείο Εθνικής Άμυνας και η στρατιωτική ηγεσία με τις κατευθύνσεις της πολιτικής ηγεσίας δείχνει μια μεγάλη πρεμούρα να πληρώνουν πια οι αξιωματικοί τις στολές τους.

Έθεσε, λοιπόν, ζητήματα τα οποία είναι εκτός της σημερινής κύρωσης, για την οποία ομιλούμε. Το λέω αυτό για να το γνωρίζετε κι εσείς, να το γνωρίζει και ο κόσμος που μας βλέπει. εσείς ένας από αυτούς που το κάνουν συχνά. Δεν τον διακόψατε να πείτε «είστε εκτός θέματος, παρακαλώ να μιλήσετε εντός του θέματος» και λοιπά. Αν το έκανε αυτό ο συναγωνιστής μας ο κ. Κούζηλος -γιατί τα γνωρίζει τα θέματα, ως μέλος της επιτροπής-, θα γινόταν χοντρή φασαρία εδώ. Επειδή, όμως, τα έκανε ένας εκπρόσωπος του συνταγματικού τόξου, του μνημονιακού, θα έλεγα -και κακώς λέτε εσείς, κύριε Λοβέρδο, για τα ζητήματα αυτά, γιατί στο σπίτι του κρεμασμένου δεν μιλάνε για σκοινί, διότι αν δεν είχατε ψηφίσει το τρίτο μνημόνιο που οδήγησε κατευθείαν στο τέταρτο, δεν θα είχαμε αυτά τα ζητήματα τώρα-, θα είχατε ξεσηκώσει θύελλα και θα λέγατε στον Κούζηλο «σταματήστε, μιλάμε για την κύρωση» και λοιπά.

Αυτά είχα να πω, όμορφα και ωραία. Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Θέλει κάποιος άλλος Κοινοβουλευτικός Εκπρόσωπος τον λόγο; Όχι.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Πρόεδρε,…

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Πρόεδρε, θα ήθελα κι εγώ τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Κατά παρέκβαση και κατά παραχώρηση, έχετε τον λόγο για δύο λεπτά και μετά θα μιλήσει ο Υπουργός.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Παρακαλώ, κύριε Πρόεδρε, θέλω τον λόγο για πέντε λεπτά.

**ΠΡΟΕΔΡΕΥΩΝ (Γεώργιος Βαρεμένος):** Μπορεί να θέλετε ό,τι θέλετε. Καθίστε κάτω.

Ο κ. Θεοχαρόπουλος έχει τον λόγο.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Πρώτα πρώτα, κύριε Υπουργέ, όπως είπε και ο εισηγητής μας προηγουμένως, εμείς δεν αμφισβητούμε τη δυνατότητα διεύρυνσης της υφιστάμενης συνεργασίας με την κοινοποίηση σε κρατικές και ιδιωτικές αμυντικές βιομηχανίες των δύο χωρών. Είναι θετική εξέλιξη και για αυτό το ξεκαθαρίζουμε στην Ολομέλεια.

Ταυτοχρόνως, βέβαια, έχουμε τονίσει επανειλημμένως ότι ο θετικός χαρακτήρας αυτών των συνεργασιών δεν αλλάζει το γεγονός ότι στη χώρα μας δεν υπάρχει ακόμα ένας στρατηγικός προγραμματισμός, με χρονοδιαγράμματα συγκεκριμένα για την αμυντική βιομηχανία στο σύνολό της. Οπότε η ουσιαστική αποτίμηση οποιουδήποτε σχετικού τέτοιου μνημονίου είναι απολύτως θεωρητική. Δεν αποδίδω προσωπικές ευθύνες, αλλά πρέπει να δούμε συνολικά το πώς εντάσσονται όλες αυτές οι διαδικασίες σε μια συνολικότερη στρατηγική.

Δεύτερον, θέτω ένα ερώτημα απλώς προς διευκρίνιση. Αληθεύει ότι το Πολεμικό Ναυτικό συζητάει το ενδεχόμενο προμήθειας δύο επάκτιων συστοιχιών κατευθυνόμενων βλημάτων της νορβηγικής εταιρείας «KONGSBERG», ύψους 120 εκατομμυρίων ευρώ, που θα εγκατασταθούν σε συγκεκριμένα νησιά του ανατολικού και κεντρικού Αιγαίου και που θα λειτουργούν ως αβύθιστα αεροπλανοφόρα, σύμφωνα με ορισμένες πληροφορίες, και ότι το πρόγραμμα περιλαμβάνει και ελληνική βιομηχανική συμμετοχή;

Εάν ναι, αυτό γίνεται στο πλαίσιο, έστω ανεπίσημα, του συγκεκριμένου μνημονίου κατανόησης, δηλαδή υπάρχει ουσιαστικά μία συνέργεια με το συγκεκριμένο μνημόνιο το οποίο κυρώνουμε σήμερα και ίσως για αυτό έρχεται και σε λογικό διάστημα -το 2016 υπογράφηκε το συγκεκριμένο μνημόνιο συνεργασίας-, κάτι το οποίο είναι θετικό, το να έρχονται δηλαδή πολύ γρήγορα και να μην υπάρχουν καθυστερήσεις; Πρόκειται, λοιπόν, για κάτι το οποίο συνδέεται και για αυτό ίσως το φέρνετε και με μια ταχύτητα η οποία αυτή τη στιγμή είναι αυτή με την οποία χρειάζεται να έρχονται και να κυρώνονται αυτά τα μνημόνια συνεννόησης;

Βεβαίως, επειδή, κύριε Υπουργέ, είστε Υπουργός της Κυβέρνησης, θα ήθελα να πω ότι μνημόνιο δεν είναι μόνο αυτό το οποίο επικυρώνεται σήμερα, αλλά ουσιαστικά νέο μνημόνιο είναι αυτό που έρχεται τις επόμενες μέρες και σας αφορά και στο συγκεκριμένο σας Υπουργείο και με τις συγκεκριμένες δαπάνες, για τις οποίες πρέπει να μας ξεκαθαρίσετε τι γίνεται, αλλά και με τη συνολικότερη στάση σας, που αφορά όλους τους τομείς πολιτικής και του Υπουργείου Εθνικής Άμυνας.

Η πολιτική η οποία αυτή τη στιγμή οδηγεί σε μια κατάσταση δογματικής λιτότητας, με μειώσεις στις συντάξεις, με μείωση του αφορολόγητου, με τέτοια μέτρα που ουσιαστικά πιάνουν όλους…

**ΠΡΟΕΔΡΕΥΩΝ (Γεώργιος Βαρεμένος):** Εντάξει, θα τα πείτε την επόμενη εβδομάδα, κύριε Θεοχαρόπουλε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Έχω πέντε λεπτά, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Εντάξει, πέντε λεπτά, αλλά…

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Δεν μπορώ να καταλάβω, μόλις μιλήσαμε για το μνημόνιο που έρχεται την επόμενη βδομάδα στην Ολομέλεια της Βουλής,…

**ΠΡΟΕΔΡΕΥΩΝ (Γεώργιος Βαρεμένος):** Σοβαρά; Προηγουμένως ακούσαμε υποδείξεις επί του αντιθέτου και τώρα μας λέτε αυτό;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** …η πρόθεσή σας είναι να διακόψετε τον Κοινοβουλευτικό Εκπρόσωπο της Δημοκρατικής Συμπαράταξης την ώρα που μιλάει; Δεν μπορώ να το κατανοήσω. Συνεπώς θα ακούσετε την κριτική…

**ΠΡΟΕΔΡΕΥΩΝ (Γεώργιος Βαρεμένος):** Έχετε χρόνο για να μάθετε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Βεβαίως, εμείς δεν κάνουμε σαν εσάς, τον χρόνο που κάνατε στην Κυβέρνηση του ΣΥΡΙΖΑ, να μάθετε απλώς σε τι κατάσταση βρίσκεται η χώρα…

**ΠΡΟΕΔΡΕΥΩΝ (Γεώργιος Βαρεμένος):** Εντάξει, τα μάθατε όλα γρήγορα.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Όχι σε μένα αυτά, κύριε Πρόεδρε!

**ΠΡΟΕΔΡΕΥΩΝ (Γεώργιος Βαρεμένος):** Τι είπατε;

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Όχι σε μένα αυτά!

**ΠΡΟΕΔΡΕΥΩΝ (Γεώργιος Βαρεμένος):** Γιατί, τι είστε εσείς; Καθίστε κάτω.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Να λέτε ότι έχουμε χρόνο να μάθουμε...

**ΠΡΟΕΔΡΕΥΩΝ (Γεώργιος Βαρεμένος):** Ολοκληρώστε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Δύο χρόνια μαθαίνετε στις πλάτες του ελληνικού λαού!

**ΠΡΟΕΔΡΕΥΩΝ (Γεώργιος Βαρεμένος):** Ολοκληρώστε, ολοκληρώστε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Μαθαίνετε στις πλάτες του ελληνικού λαού. Και εδώ μέσα θα ακούσετε την Αντιπολίτευση.

**ΠΡΟΕΔΡΕΥΩΝ (Γεώργιος Βαρεμένος):** Όποιος φωνάζει, δεν πάει πάνω από το ανάστημά του.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Θα ακούσετε την κριτική. Δεν θα το αποφύγετε.

**ΠΡΟΕΔΡΕΥΩΝ (Γεώργιος Βαρεμένος):** Συνεχίστε.

**ΑΘΑΝΑΣΙΟΣ ΘΕΟΧΑΡΟΠΟΥΛΟΣ:** Κύριε Υπουργέ -γιατί η κριτική αφορά την Κυβέρνηση και δεν αφορά, βεβαίως, το Προεδρείο της Βουλής, που κακώς προσπαθεί ουσιαστικά να παρέμβει στην άσκηση ουσιαστικής αντιπολίτευσης-, δεν μπορεί να προχωρήσει η χώρα με αυτόν τον τρόπο. Να ξεκαθαρίσουμε κάτι: Η χώρα δεν βγαίνει με αυτά τα νέα μέτρα.

Κάτι ακόμα. Υπογράφετε και θέλετε να φέρετε στη Βουλή μέτρα για μετά το 2019. Ταυτοχρόνως λέτε στην ελληνική κοινή γνώμη ότι «θα βγάλουμε τη χώρα από το μνημόνιο, από την κρίση». Σοβαρά; Δεν υπονομεύετε τη διαδικασία εξόδου της χώρας από την κρίση και τα μνημόνια, υπογράφοντας κάτι που αφορά τα έτη μετά το 2018, με νέα μέτρα και στόχους πρωτογενών πλεονασμάτων 3,5%, που, για να επιτευχθούν, χρειάζονται υπερβολικά πρωτογενή πλεονάσματα; Ουσιαστικά υπερφορολόγηση, δηλαδή, όχι ανάπτυξη. Αυτό πράττετε αυτά τα χρόνια. Πώς θα βγούμε από την κρίση;

Επειδή λέτε το παραμύθι του ουδέτερου δημοσιονομικού αποτελέσματος, να σας ρωτήσω κάτι: Αν πετύχουμε 3% πρωτογενές πλεόνασμα τα επόμενα χρόνια -υψηλό ποσοστό- και πετυχαίνουμε κάθε χρόνο 2,5% και 3%, θα δοθεί τίποτα πίσω από αυτά που σκέφτεστε να υπογράψετε; Για αυτό σας λέμε ότι θα είναι στα χαρτιά και τα αντίμετρα. Πρόκειται για άλλη μια κοροϊδία της Κυβέρνησης, όπως ήταν το προεκλογικό πρόγραμμα της Θεσσαλονίκης -και το γνωρίζετε καλά ότι δεν εφαρμόστηκε- και το παράλληλο πρόγραμμα του Ιουνίου του 2015.

Σε αυτή την κοροϊδία των μέτρων και των αντίμετρων δεν θα βρείτε υποστηρικτές από τη Δημοκρατική Συμπαράταξη, τουλάχιστον, η οποία θα καταψηφίσει αυτή την απαράδεκτη λογική.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Δημοσχάκης και μετά ο κύριος Υπουργός.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Πρόεδρε, ως Νέα Δημοκρατία είμαστε επί της αρχής σύμφωνοι στις διακρατικές συνεργασίες με χώρες της ευρωπαϊκής ζώνης, ειδικά σε ερευνητικά και αναπτυξιακά προγράμματα.

Κύριε Υπουργέ, εν τέλει την παρούσα προς κύρωση συμφωνία τη χαρακτηρίζω ως ευχολόγιο καλών προθέσεων, το οποίο είναι αρεστό στους Έλληνες και στους Νορβηγούς. Οφείλουμε, όμως, ως Νέα Δημοκρατία να υπογραμμίσουμε ότι μπορεί να αποτελέσει ένα χαλί κάτω από το οποίο θα μπορεί κανείς να κρύψει αδιαφανείς διαδικασίες και να αποτελέσει τη νομιμοποιητική βάση για μελλοντικές παρανομίες, κάτι το οποίο γνωρίζετε ότι δεν πρόκειται να ανεχθούμε και δεν θέλουμε να πιστεύουμε ότι θα χρησιμοποιηθεί ως πλαίσιο αδιαφανών διαδικασιών.

Κατά συνέπεια, κύριε Υπουργέ, θα αναφερθούμε σε κάποιους προβληματισμούς που προκύπτουν από αυτή τη σύναψη της συμφωνίας και χρειάζονται περαιτέρω διερευνήσεις και επεξηγήσεις από την πλευρά σας.

Βασικό ερώτημα είναι: Πώς ξεκίνησε η αναγκαιότητα σύναψης συμφωνίας με τη Νορβηγία; Για ποιους λόγους επιλέχθηκε η συγκεκριμένη χώρα; Ποιους σκοπούς εξυπηρετεί αυτή η συμφωνία; Υπήρχαν ανάλογες συνεργασίες στο παρελθόν και ποιες ήταν αυτές; Θα ήταν χρήσιμο να αναφερθούμε σε συγκεκριμένα άρθρα και στον τρόπο που έχουν διατυπωθεί στο συγκεκριμένο σχέδιο νόμου και χρήζουν είτε διευκρινίσεων είτε αναδιατυπώσεων είτε και αλλαγών, ενδεχομένως.

Συγκεκριμένα, στο άρθρο 1 εμπλέκονται και εξισώνονται οι κρατικές με τις ιδιωτικές εταιρείες των δύο χωρών, γεγονός που αντίκειται προς την κείμενη νομοθεσία. Επίσης, εγείρονται ζητήματα που ενδεχομένως χρήζουν ελέγχου συνταγματικότητας του προς ψήφιση νόμου, όπως περιγράφονται στο άρθρο 3, ενώ δημιουργούνται ερωτήματα για το περιεχόμενο υλοποίησης του νομοσχεδίου. Γιατί θέλει ο Υπουργός Εθνικής Άμυνας απεριόριστη εξουσία, βάσει αυτής της συμφωνίας; Γιατί δεν επιθυμείτε να ενημερώνετε τη Βουλή και τα όργανά της σε κάθε βήμα συνεργασίας με τη χώρα αυτή και δεν το μνημονεύετε; Επίσης, δεν λαμβάνετε υπ’ όψιν ότι ένας ΥΕΘΑ βρίσκεται στις φυλακές και εις βάρος άλλου σήμερα διεξάγονται ανακρίσεις;

Είναι σημαντικό να τονίσουμε, αλλά και να υπογραμμίσουμε, ότι με το συγκεκριμένο άρθρο παρέχεται στον Υπουργό Άμυνας γενική εξουσιοδότηση για οποιαδήποτε περαιτέρω ανάληψη ενεργειών από τον ίδιο, χωρίς την αναγκαία ενημέρωση του Κοινοβουλίου.

Να περάσουμε στο άρθρο 14, όπου καταστρατηγείται και δεν διασφαλίζεται ο Εθνικός Κανονισμός Ασφάλειας, κύριε Πρόεδρε, καθώς τα επιμέρους αντικείμενα θα συμφωνούνται μόνο σε επίπεδο τεχνικών επιτροπών και θα τίθενται σε χωριστό διακανονισμό, ο οποίος θα συμφωνείται στην αρχή κάθε έργου, όπως περιγράφεται χαρακτηριστικά στο άρθρο.

Στο άρθρο 16 υπογραμμίζεται ότι, εφόσον ανακύψει διαφωνία σχετικά με την ερμηνεία ή την υλοποίηση του μνημονίου, δηλαδή της συμφωνίας -σας αρέσει και ο όρος μνημόνιο!-, τότε οι διαφωνίες δεν θα παραπέμπονται σε κανένα εθνικό ή διεθνές δικαστήριο ή άλλον φορέα για διακανονισμό, αλλά οι συμβαλλόμενοι θα επιδιώκουν την επίλυση με φιλικό τρόπο.

 Αυτό είναι κάτι αόριστο. Τι σημαίνει ακριβώς «φιλικός τρόπος», κύριε Πρόεδρε, μεταξύ χωρών και μάλιστα χωρών που πραγματικά έχουν και συμφέροντα; Εδώ μιλάμε για αμυντικό εξοπλισμό, για αμυντικά συστήματα ιδιαίτερα μεγάλης αξίας, για θέματα απόρρητα. Πρέπει να είστε πιο συγκεκριμένος για τον τρόπο με τον οποίο μπορούν να επιλυθούν αυτές οι διαφορές. Θα τις λύνετε εσείς προσωπικά με τον ομόλογό σας της Νορβηγίας ή ο ίδιος ο ΥΕΘΑ; Ένας νόμος οφείλει να είναι σαφής και να μην αφήνει σκιές και παρερμηνείες, όπως συμβαίνει στο συγκεκριμένο άρθρο.

Οφείλουμε επίσης να παρατηρήσουμε ότι δεν αποσαφηνίζεται στον νόμο η οικονομική επιβάρυνση που θα προκύψει από την υπ’ όψιν συνεργασία και αυτή θα πρέπει να αποτυπωθεί σε ξεχωριστό άρθρο.

Φέρνετε τέταρτο μνημόνιο. Δεν θα πρέπει να ξέρει ο ελληνικός λαός τι θα χρεωθεί από τέτοιες συμφωνίες και συνεργασίες; Αναφέρετε μόνο ότι ελληνονορβηγική Κοινή Επιτροπή Συνεργασίας θα είναι αρμόδια για όποιον τυχόν οικονομικό διακανονισμό εκδοθεί. Θα είναι σημαντικό να μας πληροφορήσετε και το ύψος αυτών.

Γενικότερα θεωρούμε ότι το υπ’ όψιν σχέδιο νόμου θα πρέπει να τύχει περαιτέρω νομοτεχνικών βελτιώσεων για τη διασφάλιση του απορρήτου, των οπλικών συστημάτων των Ενόπλων Δυνάμεων, για λόγους διαφάνειας και γενικότερου συμφέροντος του ελληνικού δημοσίου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Υπουργέ, το βασικότερο ζητούμενο στο μνημόνιο που εξετάζουμε σήμερα είναι τα οφέλη που θα προκύψουν για τις δικές μας αμυντικές βιομηχανίες που εξαιτίας και των κυβερνητικών παραλείψεων βρίσκονται ουσιαστικά σε οικονομικό αδιέξοδο.

Στο τέλος της εισήγησής του ο Υπουργός Εθνικής Άμυνας ενώπιον της επιτροπής, κύριε Πρόεδρε,…

**ΠΡΟΕΔΡΕΥΩΝ (Γεώργιος Βαρεμένος):** Και με αυτό τελειώνετε.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** ...αναφέρθηκε στο θέμα της ΕΛΒΟ. Περιμέναμε από την Κυβέρνηση να παρουσιάσει ένα σχέδιο εξυγίανσης για το σύνολο των αμυντικών βιομηχανιών, αλλά κάτι τέτοιο δεν έγινε ποτέ. Μείναμε μόνο με τις εξαγγελίες και τις υποσχέσεις σας, οι οποίες όμως δεν έγιναν πράξη, όπως το συνηθίζετε άλλωστε ως Κυβέρνηση.

Τώρα έχουμε την πώληση της ΕΛΒΟ με τον σχετικό διαγωνισμό να τρέχει μέχρι τις 15 Μαΐου, με κατώτερο τίμημα αυτό των 10 εκατομμυρίων. Την ίδια στιγμή ανοίγετε πόρτα για τις ιδιωτικές αμυντικές βιομηχανίες να αναλάβουν μέρος της εκτέλεσης της συμφωνίας, της οποίας την κύρωση συζητούμε εδώ.

**ΠΡΟΕΔΡΕΥΩΝ (Γεώργιος Βαρεμένος):** Τελειώνετε, κύριε Δημοσχάκη.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κλείνω, κύριε Πρόεδρε.

Ακούσαμε στη συνεδρίαση της Διαρκούς Επιτροπής …

**ΣΥΜΕΩΝ (ΜΑΚΗΣ) ΜΠΑΛΛΗΣ:** Τα είπατε και στην επιτροπή.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ακούσαμε στη συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων της προηγούμενης Τετάρτης…

**ΣΥΜΕΩΝ (ΜΑΚΗΣ) ΜΠΑΛΛΗΣ:** Τελειώνετε.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** …να μιλάει με ενθουσιασμό για τη νοτιοαφρικανική «PARAMOUNT», η οποία ενδιαφέρεται για την ΕΛΒΟ. Μίλησε για το business plan της εταιρείας, για το γεγονός ότι διασφαλίζονται οι θέσεις εργασίας των εργαζομένων…

**ΠΡΟΕΔΡΕΥΩΝ (Γεώργιος Βαρεμένος):** Λοιπόν, τελείωσε ο κ. Δημοσχάκης. Τελειώσατε.

Κύριε Υπουργέ, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Σας παρακαλώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Τελείωσε ο χρόνος. Τι με παρακαλείτε;

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Πρόεδρε …

**ΠΡΟΕΔΡΕΥΩΝ (Γεώργιος Βαρεμένος):** Τελείωσε ο χρόνος.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Μα, είναι ένα σοβαρό θέμα, που αφορά τη χώρα.

**ΠΡΟΕΔΡΕΥΩΝ (Γεώργιος Βαρεμένος):** Πολλά είναι τα σοβαρά.

**ΠΑΝΑΓΙΩΤΗΣ ΜΗΤΑΡΑΚΗΣ:** Ας το περάσει με πράξη νομοθετικού περιεχομένου. Ας μην έρχεται τίποτα στη Βουλή, αν δεν μπορεί να μιλήσει ο εισηγητής. Κάντε μια πράξη νομοθετικού περιεχομένου, για να μην ταλαιπωρούμαστε κι εμείς. Κάντε το με ΠΝΠ!

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Για όνομα του Θεού!

**ΠΡΟΕΔΡΕΥΩΝ (Γεώργιος Βαρεμένος):** Τι εννοείτε, κύριε Μηταράκη;

**ΠΑΝΑΓΙΩΤΗΣ ΜΗΤΑΡΑΚΗΣ:** Αν δεν έχει χρόνο η Βουλή να ακούσει τον εισηγητή της Αξιωματικής Αντιπολίτευσης,…

**ΠΡΟΕΔΡΕΥΩΝ (Γεώργιος Βαρεμένος):** Υπάρχει χρόνος, είναι γραμμένος!

**ΠΑΝΑΓΙΩΤΗΣ ΜΗΤΑΡΑΚΗΣ:** …ας φτιάξει μια ΠΝΠ να τελειώνουμε!

**ΠΡΟΕΔΡΕΥΩΝ (Γεώργιος Βαρεμένος):** Αστεία λέτε, ε;

**ΠΑΝΑΓΙΩΤΗΣ ΜΗΤΑΡΑΚΗΣ:** Αστεία;

**ΠΡΟΕΔΡΕΥΩΝ (Γεώργιος Βαρεμένος):** Αστεία λέτε.

**ΠΑΝΑΓΙΩΤΗΣ ΜΗΤΑΡΑΚΗΣ:** Ο εισηγητής της Αξιωματικής Αντιπολίτευσης…

**ΠΡΟΕΔΡΕΥΩΝ (Γεώργιος Βαρεμένος):** Υπάρχει χρόνος; Έδωσα τον λόγο στον κ. Δημοσχάκη κατά παρέκβαση του Κανονισμού και μιλάτε και από πάνω;

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Δεν μπορώ να αποφύγω τον πειρασμό να πω ότι…

**ΠΡΟΕΔΡΕΥΩΝ (Γεώργιος Βαρεμένος):** Όποιος φωνάζει δεν πάει πάνω από το ανάστημά του εδώ μέσα.

Τελειώνετε.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** …τον Ιούλιο και τον Σεπτέμβριο του 2013 ο ίδιος ο Υπουργός έλεγε ότι «θα τσακίσουν την κυβέρνηση Σαμαρά - Βενιζέλου επειδή δήθεν ξεπουλούσε» -όπως ισχυρίζονταν- «την ΕΛΒΟ και όλη την αμυντική βιομηχανία στη Γερμανία». Τώρα όλα είναι καλά και περιμένετε την «PARAMOUNT» ως τον από μηχανής θεό για να εξαγοράσει έναντι 10 εκατομμυρίων την ΕΛΒΟ!

Είμαι σίγουρος ότι κι εσείς, κύριε Αναπληρωτή Υπουργέ, αν θα ήσασταν στην επιτροπή ή αν θα ήσασταν σήμερα στην αντιπολίτευση, θα διαδηλώνατε μαζί με τους εργαζόμενους της ΕΛΒΟ, όπως πρόσφατα έκαναν στη Θεσσαλονίκη οι εργαζόμενοι, οι οποίοι αγωνιούν δικαιολογημένα για τις θέσεις εργασίας τους και για το μέλλον της βιομηχανίας.

**ΠΡΟΕΔΡΕΥΩΝ (Γεώργιος Βαρεμένος):** Κύριε Δημοσχάκη, να σας πω κάτι;

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κλείνω, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Το έχετε πει δέκα φορές το «κλείνω».

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Το θέμα των αμυντικών βιομηχανιών είναι πολύ σοβαρό και πρέπει να γίνει μία εκ βαθέων συζήτηση στην Ολομέλεια για τα προβλήματα που αντιμετωπίζουν, κύριε Πρόεδρε, εδώ, στην Ολομέλεια.

**ΣΥΜΕΩΝ (ΜΑΚΗΣ) ΜΠΑΛΛΗΣ:** Κύριε Πρόεδρε, ειπώθηκαν αυτά στην επιτροπή.

**ΠΡΟΕΔΡΕΥΩΝ (Γεώργιος Βαρεμένος):** Τα ακούσαμε. Ωραία.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Δεν είναι μόνο οι θέσεις εργασίας και οι άνθρωποι που κινδυνεύουν να χάσουν τη δουλειά τους.

Είμαστε συμπαραστάτες τους. Αλλά διακυβεύονται και εθνικά συμφέροντα, σε κρίσιμες εποχές για τη χώρα, με την αυξανόμενη προκλητική ρητορική των γειτόνων μας.

**ΠΡΟΕΔΡΕΥΩΝ (Γεώργιος Βαρεμένος):** Ωραία. Το καταλάβαμε.

Κύριε Υπουργέ, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριε Πρόεδρε, με συγχωρείτε πολύ. Σας ευχαριστώ κατ’ αρχάς που μου δώσατε τον λόγο. Όμως, κατ’ οικονομίαν έπρεπε να μου τον δώσετε. Δεν μας κάνατε χάρη. Γιατί το λέω αυτό; Διότι, συμφωνήσαμε και εμείς και εσείς ως Προεδρείο, να αλλάξουμε τον Κανονισμό της Βουλής…

**ΠΡΟΕΔΡΕΥΩΝ (Γεώργιος Βαρεμένος):** Κύριε Δημοσχάκη, με συγχωρείτε. Ο παραλογισμός δεν μπορεί να επιβληθεί ως λογική. Σας παρακαλώ! Σας έδωσα τον λόγο, πήρατε διπλάσιο χρόνο. Τι άλλο θέλετε;

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Όχι, θα πρέπει να ενημερωθεί και το Σώμα, οι συνάδελφοί μου...

**ΠΡΟΕΔΡΕΥΩΝ (Γεώργιος Βαρεμένος):** Από εσάς! Πόσο χρόνο θέλετε για να ενημερώσετε;

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Θα πρέπει να είμαστε προσεκτικοί.

Το άρθρο αυτό εμείς και εσείς το αλλάζουμε στο πλαίσιο της αναθεώρησης του Κανονισμού της Βουλής.

**ΠΡΟΕΔΡΕΥΩΝ (Γεώργιος Βαρεμένος):** Λέτε να το εφαρμόσουμε πριν το αλλάξουμε;

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Για αυτό ζήτησα κατ’ οικονομίαν τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Με συγχωρείτε, τώρα ζητάτε να εφαρμόσουμε ένα άρθρο που θα προκύψει μετά την αλλαγή; Αυτό προτείνετε;

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Είπα «κατ’ οικονομίαν». Το ακούσατε;

Ευχαριστώ πολύ.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Κύριε Πρόεδρε, θέλω να επισημάνω τόσο σε εσάς όσο και στο Σώμα ότι εδώ έχει δημιουργηθεί ένα κακό προηγούμενο σε παράβαση της διάταξης του άρθρου 108 του Κανονισμού της Βουλής. Εάν αυτό συνεχιστεί, δυστυχώς αυτό που παρακολουθούμε σήμερα εδώ μέσα θα συνεχιστεί και στις επόμενες συνεδριάσεις.

Πραγματικά, σε όσους επιφυλάσσονται στην επιτροπή -πέραν εκείνων που ψηφίζουν θετικά και βλέπουμε ότι έρχονται εκ των υστέρων να προβάλλουν αντιρρήσεις για μια θετική ψήφο που δώσανε στην αρμόδια Επιτροπή, εν προκειμένω Άμυνας και Εξωτερικών- σε όσους επιφυλάσσονται κατά την ερμηνεία του Κανονισμού, τους επιτρέπεται -και το προβάλλουν ως παρακωλυτικό εμπόδιο- να μιλήσουν όταν η επιφύλαξη δεν είναι άρνηση; Δεν μπορώ να καταλάβω. Εσείς πώς το ερμηνεύετε; Δραττόμενοι της ευκαιρίας μέσα στην Ολομέλεια, ενώ εξετάζουμε μια κύρωση ενός μνημονίου μεταξύ Ελλάδας και Νορβηγίας, να λένε πού βρήκε ο Υπουργός το μελάνι για να υπογράφει τα μνημόνια; Έλεος!

**ΠΡΟΕΔΡΕΥΩΝ (Γεώργιος Βαρεμένος):** Εντάξει.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Αυτό όσον αφορά επί της διαδικασίας.

Σε ό,τι αφορά το κυρίως θέμα για το οποίο συζητάμε εκφράσαμε την άποψή μας και τη θέση μας στην επιτροπή. Δεν θα την επαναλάβουμε.

Ευχαριστώ.

**ΣΠΥΡΙΔΩΝ ΔΑΝΕΛΛΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Βαρεμένος):** Μισό λεπτό, κύριε Δανέλλη. Ρώτησα προηγουμένως ποιος θέλει τον λόγο. Η διαδικασία δεν μπορεί να εφαρμοστεί έτσι.

**ΣΠΥΡΙΔΩΝ ΔΑΝΕΛΛΗΣ:** Το ξέρω.

**ΠΡΟΕΔΡΕΥΩΝ (Γεώργιος Βαρεμένος):** Δεν μπορεί να εφαρμοστεί έτσι! Εναπόκειται στην ωριμότητα του Σώματος και του καθενός ξεχωριστά. Η ωριμότητα και η υπευθυνότητα δεν μπορεί να επιβληθεί.

**ΣΠΥΡΙΔΩΝ ΔΑΝΕΛΛΗΣ:** Το προσυπογράφω.

**ΠΡΟΕΔΡΕΥΩΝ (Γεώργιος Βαρεμένος):** Άρα ο καλύτερος τρόπος είναι να εφαρμόζεται ο Κανονισμός.

**ΣΠΥΡΙΔΩΝ ΔΑΝΕΛΛΗΣ:** Μιας και δεν τηρείται, λοιπόν, ο Κανονισμός, θα μπορούσα να έχω τον λόγο για ένα λεπτό;

**ΠΡΟΕΔΡΕΥΩΝ (Γεώργιος Βαρεμένος):** Έχετε τον λόγο για ένα λεπτό.

**ΣΠΥΡΙΔΩΝ ΔΑΝΕΛΛΗΣ:** Ευχαριστώ.

Έχετε δίκιο. Σύμφωνα με τον Κανονισμό, όσοι συμφωνήσαμε και υπερψηφίσαμε στην επιτροπή, δεν δικαιούμαστε τον λόγο. Όμως, τον τελευταίο καιρό εφαρμόζεται ένα αντίμετρο σε μια, όπως φαίνεται, στρεβλή λειτουργία του Κανονισμού: Δηλαδή, αν και τον λόγο έχουν μονάχα όσοι έχουν επιφυλαχθεί ή έχουν αρνηθεί ψήφο στην επιτροπή, μπορούν κάποιοι να τοποθετηθούν εδώ ακόμα και εάν συμφωνούν με το προς συζήτηση νομοσχέδιο. Επειδή οι σκηνές που προηγήθηκαν δεν περιποιούν τιμή στην κοινοβουλευτική διαδικασία, γι’ αυτό κάνω έκκληση και εσείς και εμείς, συμμετέχοντας στη Διάσκεψη των Προέδρων, να ενώσουμε τις φωνές μας, έτσι ώστε να μπορούμε να λειτουργούμε ορθόδοξα, σύμφωνα με τον Κανονισμό και τις προβλέψεις του, αλλά και σύμφωνα με τον ορθό λόγο και την παραγωγή πραγματικά κοινοβουλευτικού έργου.

Έτσι, κάνω έκκληση και στον Υπουργό και μέσω του Υπουργού στο Υπουργικό Συμβούλιο να μην συνεχιστεί η διαδικασία η οποία έφερε τα προηγούμενα φαινόμενα, δηλαδή της προσθήκης ασχέτων τροπολογιών όταν συζητάμε κύρωση συμβάσεων.

**ΠΡΟΕΔΡΕΥΩΝ (Γεώργιος Βαρεμένος):** Σήμερα δεν είχαμε τέτοια τροπολογία.

**ΣΠΥΡΙΔΩΝ ΔΑΝΕΛΛΗΣ:** Το ξέρω. Όμως, σήμερα και μάλιστα με πολύ αρνητικό τρόπο εκφράστηκε αυτή η στρεβλή αντιμετώπιση μιας στρεβλής πρόβλεψης του Κανονισμού.

Κάνω έκκληση, λοιπόν, σε όλους μας, επειδή φαντάζομαι ότι μας ενδιαφέρει το ίδιο πράγμα, να λειτουργούμε όπως πρέπει ως Κοινοβούλιο. Γι’ αυτό ας μαζέψουμε όλα αυτά που αφήσαμε στο προηγούμενο διάστημα να ανοιχτούν.

Ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Εντάξει, κύριε Δανέλλη. Εσείς διακρίνεστε για τη σοβαρότητά σας. Αυτό, όμως, τώρα είναι ακροβατισμός.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι μαθήτριες και μαθητές και ένας εκπαιδευτικός από τη Σχολή Ι.Μ. Παναγιωτόπουλος.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κύριε Υπουργέ, έχετε τον λόγο.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Να κάνω κατ’ αρχάς μια απαραίτητη διόρθωση, για να μην έχουμε ανακοίνωση από κάποιον δικηγορικό σύλλογο. Η διόρθωση είναι ότι έχω ολοκληρώσει τις νομικές μου σπουδές, αλλά δεν έχω υπάρξει ποτέ δικηγόρος.

**ΑΝΔΡΕΑΣ ΛΟΒΕΡΔΟΣ:** Δεν το ασκήσατε ποτέ;

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Όχι, όχι. Δεν το έχω ασκήσει ποτέ.

**ΑΝΔΡΕΑΣ ΛΟΒΕΡΔΟΣ:** Δεν το ήξερα.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Μετά πήγα σε marketing, management κ.λπ.. Τα γνωρίζουν όσοι με ξέρουν.

Το δεύτερο πράγμα που θέλω να πω είναι ότι είναι συνηθισμένο στις συνεδριάσεις της Ολομέλειας -αλλά και των επιτροπών- να ξεκινάμε για ένα συγκεκριμένο θέμα και να επεκτεινόμαστε προς πάσαν νόσον, προς πάσαν θεματολογία! Δεν λέω καλώς ή κακώς. Καθένας το κρίνει.

Έγινε και σήμερα αυτό. Άκουσα μάλιστα ότι είναι δυνατόν με ΠΝΠ να κυρωθεί μνημόνιο κατανόησης. Το άκουσα κι αυτό, να φτιάξουμε πράξη νομοθετικού περιεχομένου!

Τι θέλω να πω τώρα εγώ μ’ αυτό; Κατ’ αρχάς για το συγκεκριμένο αντικείμενο να πω ότι είναι ένα γενικό πλαίσιο με βάση το οποίο γίνονται οι συνεργασίες. Δεν μπορεί να εξειδικεύεται τι θα γίνει για το τούτο, τι θα γίνει για το άλλο, αλλά πώς λύνονται οι διαφορές, με βάση τι κινούμαστε και πάει λέγοντας. Όταν πηγαίνουμε στο γενικό πλαίσιο, πάνω σ’ αυτό πια έρχονται οι νόμοι του κράτους, το Σύνταγμα κ.λπ., που εξειδικεύουν αυτά τα πράγματα. Τα λύνουν αυτά τα ζητήματα. Ο νόμος, για παράδειγμα, περί προμηθειών ή οποιαδήποτε συνεργασία με τη Νορβηγία –με το κράτος από τη μια μεριά αλλά και με εταιρείες από την άλλη μεριά- διέπονται από τον νόμο περί προμηθειών, από το Σύνταγμα της χώρας, από μια σειρά άλλους νόμους. Έρχεται στη Βουλή κάθε τέτοιο πρόγραμμα, παίρνει την έγκρισή της, μια φορά, δυο φορές και μερικές φορές τρεις και τέσσερις φορές. Άρα η συζήτηση είναι μόνο για τις εντυπώσεις. Δεν είναι για το συγκεκριμένο.

Για παράδειγμα, κανένας σας δεν παρατήρησε ότι το «NATO agencies» του αγγλικού κειμένου έχει μεταφραστεί –δυστυχώς επισήμως- ως «πράκτορες του ΝΑΤΟ». Το έχω παρατηρήσει και έχω ζητήσει να γίνει αλλαγή. Δεν είναι βέβαια πράκτορες, είναι «νατοϊκές υπηρεσίες»!

Τι θέλω να πω επί τη σύμβασης; Είναι μια επωφελής σύμβαση σαν κι αυτές που έχουμε υπογράψει με μια σειρά άλλων χωρών, που διευκρινίζουν τους όρους και τις λογικές της συνεργασίας. Έχουμε συνεργαστεί ξανά με τη Νορβηγία; Βεβαίως. Για παράδειγμα, τα Penguin είναι νορβηγικά. Έχουμε συνεργαστεί ξανά. Θα ξανασυνεργαστούμε; Γνωρίζω ότι στη συνεδρίαση της επιτροπής της Βουλής και ο Υπουργός Εθνικής Άμυνας είπε ότι συζητάμε και για επιπλέον συνεργασίες σε οπλικά συστήματα, εκεί που είναι πιο δυνατοί, εκεί που μπορούμε εμείς να μάθουμε και εκεί που είμαστε εμείς δυνατοί. Η ελληνική αμυντική βιομηχανία δεν μπορεί να επιζήσει μόνο στη βάση των αναγκών των Ενόπλων Δυνάμεων. Να είμαστε ξεκάθαροι σ’ αυτό.

Τι καινούργιο υπάρχει πάνω σ’ αυτό; Το καινούργιο πάνω σ’ αυτό είναι ότι βλέποντας τον προηγούμενο νόμο, βλέποντας τις διαδικασίες, βλέποντας τις λογικές του, τονώνουμε τη διαδικασία τη βιομηχανικής συμμετοχής, για να μην έχουμε συμβάσεις με 1,19% βιομηχανική συμμετοχή. Προσπαθούμε να βάλουμε ένα «ταβάνι». Οι φορείς της αμυντικής βιομηχανίας από την άλλη μεριά πολλές φορές λένε να το φτάσουμε και να είναι απαράβατος όρος το 30%. Το ακούσατε και πρόσφατα σε μια συζήτηση που οργάνωσε το Ελληνοαμερικανικό Επιμελητήριο.

Πιθανά να μην είναι μέχρι εκεί, αλλά είναι ένας στόχος ώστε να κερδίζει και η ελληνική αμυντική βιομηχανία, αλλά να κερδίζουν και οι Ένοπλες Δυνάμεις της χώρας. Αυτό είναι ένα βασικό ζήτημα.

Στη λογική τώρα των αναγκών των Ενόπλων Δυνάμεων, ο νόμος που υπάρχει και η εθνική αμυντική βιομηχανική στρατηγική προβλέπουν δύο πράγματα, για τα οποία μίλησα και πρόσφατα: ένα γενικό πλαίσιο προμηθειών δεκαπενταετούς διάρκειας και ένα πιο συγκεκριμένο, που θα αντιστοιχεί με αυτό, τριετούς διάρκειας. Δηλαδή, στα τρία χρόνια θα πούμε ότι θα φτιάξουμε αυτό, χρειαζόμαστε αυτό, θα αναβαθμίσουμε αυτό, θα συντηρήσουμε αυτά. Στα δεκαπέντε χρόνια θα πούμε ότι γενικά υπάρχει η ανάγκη για αυτό στο Ναυτικό, αυτό στην Αεροπορία, αυτό στον Στρατό Ξηράς και πάει λέγοντας. Αυτό είναι και το βασικό, αλλά υπάρχει ήδη ως λογική. Δεν είχε γίνει ποτέ, όμως, τώρα γίνεται. Αυτό είναι –αν θέλετε- το βασικό ζήτημα. Άρα εκεί θα πρέπει να σταθούμε.

Το δεύτερο ζήτημα –και θα κλείσω μετά με ένα τρίτο- είναι ότι έγινε μια ορισμένη συζήτηση με την ΕΛΒΟ. Δεν καταλαβαίνω τώρα. Να μιλάνε κάποια κόμματα, όπως είναι η Ένωση Κεντρώων για παράδειγμα, για την ΕΛΒΟ, το κατανοώ, αλλά να μιλάει η Νέα Δημοκρατία και το ΠΑΣΟΚ για την ΕΛΒΟ, δεν το καταλαβαίνω. Μα, επί των κυβερνήσεών τους μπήκε η ΕΛΒΟ σε εκκαθάριση. Μην τρελαθούμε και τελείως! Και ολοκληρώνεται ακριβώς αυτή η εκκαθάριση. Στις 15 Μαΐου υπάρχουν οι προσφορές και μάλιστα ολοκληρώνονται με έναν λογικό τρόπο, όχι με το να πουλάμε το ένα μηχάνημα και το άλλο μηχάνημα.

Δεύτερον, έχουμε ξεκαθαρίσει ότι όταν θα ανοιχτούν οι προσφορές το βασικό ζήτημα θα είναι το business plan και μαζί με αυτό το γεγονός ότι δεν θα χαθεί ούτε μία θέση εργασίας από τους ήδη υφιστάμενους, από αυτούς που εργάζονται δηλαδή αυτή τη στιγμή. Είναι ξεκάθαρα αυτά τα πράγματα. Και εγώ ο ίδιος έχω πει ότι, όταν θα έρθει και θα κατατεθεί η πρόταση και το business plan, θα την κουβεντιάσουμε και με τα σωματεία των εργαζομένων και το ξέρουν. Τους έχω δει άπειρες φορές και στο γραφείο μου και στη Θεσσαλονίκη. Και πάμε να λύσουμε ένα ζήτημα που δεν είχε λυθεί.

Γνωρίζετε ότι οι εργαζόμενοι στην ΕΛΒΟ έχουν πληρωθεί μέχρι τελευταίου cent αυτή τη στιγμή και υπάρχει το πρόβλημα με το εφάπαξ των συνταξιούχων ύψους 2.200.000 ευρώ και αυτά θα παρθούν από το αντίτιμο. Επίσης, γνωρίζετε και ότι είναι ανοιχτό το ζήτημα, αφού ολοκληρωθεί αυτή η διαδικασία και η πιθανότητα της συμμετοχής του Υπουργείου Εθνικής Άμυνας -που μέσα στη σύμβαση είναι ότι θα παίρνει 400.000 ευρώ τον χρόνο για το offset που έχει στην ΕΛΒΟ- στο μετοχικό κεφάλαιο. Αλλά πρέπει να γίνει κατανοητό ποιος θα είναι αυτός που θα συνεχίσει την ΕΛΒΟ και όχι θα την κλείσει, όχι θα την τεμαχίσει, όχι θα πουλήσει τα ιμάτιά της, όπως προέβλεπε η εκκαθάριση, και με τους εργαζόμενους στην ανεργία. Αυτή είναι μια μεγάλη διαφορά και να το ξέρετε και οι Βουλευτές της Θεσσαλονίκης αλλά και οι Βουλευτές όλης της χώρας.

Τώρα, το προτελευταίο ζήτημα αφορά τα μισθολογικά. Απλά να ξέρετε το εξής: Το μισθολογικό κόστος του Υπουργείου Εθνικής Άμυνας δεν μειώνεται ούτε κατά ένα cent. Αυτό είναι το πρώτο ζήτημα.

Δεύτερον, οι αμοιβές που απολαμβάνουν –μεγάλη λέξη το «απολαμβάνουν», ρητορική λέξη- οι αξιωματικοί, οι υπαξιωματικοί, ΕΠΟΠ, ΟΒΑ –τους αναφέρω συγκεκριμένα- οι οποίοι αυτή τη στιγμή είναι στις Ένοπλες Δυνάμεις, δεν θα αλλάξουν. Δεν μειώνεται ο μισθός τους ούτε κατά ένα cent. Από κει και πέρα, στη βάση των νέων ειδικών μισθολογίων, τα οποία θα έρθουν και μιλάμε από δω και πέρα, δηλαδή όταν μιλάμε για τους αξιωματικούς της Σχολής Ευελπίδων –να σας το πω έτσι- μιλάμε γι’ αυτούς οι οποίοι θα βγουν μετά από τέσσερα χρόνια και η ειδική ρύθμιση η εσωτερική που μένει να τη δούμε πλήρη, προβλέπει…

**ΑΝΔΡΕΑΣ ΛΟΒΕΡΔΟΣ:** Την άλλη εβδομάδα;

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Μετά από τέσσερα χρόνια...

**ΑΝΔΡΕΑΣ ΛΟΒΕΡΔΟΣ:** Την άλλη εβδομάδα θα τη δούμε;

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Αυτό τώρα, το Υπουργείο Οικονομικών το γνωρίζει, κύριε Λοβέρδο. Σας λέω τα δικά μου.

**ΑΝΔΡΕΑΣ ΛΟΒΕΡΔΟΣ:** Είναι στον νόμο που έρχεται;

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Δεν το γνωρίζω.

Και από εκεί και πέρα, δεν θα έχουμε μειώσεις ή θα είναι ελάχιστες, σε κάποια θα έχουμε και αυξήσεις. Προσέξτε, λοιπόν, μη λέμε εύκολα πράγματα.

Το προτελευταίο πράγμα που θα ήθελα να πω είναι το εξής. Κοιτάξτε να δείτε. Διάβασα κι εγώ την ειδησεογραφία και ως νομικός δεν μπορώ να καταλάβω. Το Ελεγκτικό Συνέδριο λειτουργεί σε ολομέλεια με βάση είτε ερωτήσεις είτε νόμους. Δεν συγκεντρώνεται και βγάζει απόφαση, επειδή του ήρθε. Άρα περιμένω κι εγώ να δω τι είναι αυτό το πράγμα. Γιατί δεν γίνεται με αυτόν τον τρόπο αυτή η διαδικασία.

**ΑΝΔΡΕΑΣ ΛΟΒΕΡΔΟΣ:** Μπορεί να έχει σχέδιο το Υπουργείο…

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Λέω, δεν το ξέρω. Γι’ αυτό λέω είτε με ερώτηση είτε με νόμους.

Εδώ, όμως, πρέπει να τονίσω το εξής και σε σχέση με μια ένταση που δημιουργήθηκε: Τόσος πόνος από τη μεριά της Αντιπολίτευσης, επειδή άνοιξε πλέον ένας ορατός δρόμος για να τελειώσει η μνημονιακή περίοδος; Αυτό είναι το βασικό ζήτημα.

Θέλετε να σας φέρω και ένα παράδειγμα; Πέρυσι τέτοιον καιρό τι συζητάγαμε και τι έλεγε η Αντιπολίτευση; Ότι –κοιτάξτε- θα υπάρχει κόφτης και ο κόφτης στις αρχές του 2017, επειδή δεν θα πιάσετε τίποτα από αυτά που λέτε, θα δημιουργήσει και νέες περικοπές. Τι είχαμε στην πραγματικότητα; Δότη για εξακόσιες χιλιάδες συνταξιούχους και μια δυναμική η οποία μας βγάζει από τη μνημονιακή περίοδο.

Το να λες αν το καλοκαίρι του 2018 θα ολοκληρωθεί η μνημονιακή περίοδος, αυτό δεν σημαίνει ότι θα σταματήσει η προσπάθεια, ώστε να ανασυγκροτηθεί η χώρα σε δύο επίπεδα και να χαρακτηρίζεται από δύο επίπεδα, που το ένα είναι η παραγωγική ανασυγκρότηση και το άλλο είναι η δίκαιη αναδιανομή. Αυτά τα δύο μαζί είναι αυτό που λέμε η δίκαιη ανάπτυξη. Δεν θα σταματήσει αυτό το πράγμα.

Κοιτάξτε να δείτε, στην περίοδο της «ευμάρειας» το φθηνό δανεικό χρήμα ήταν αυτό που μας έφερε στην περίοδο των μνημονίων. Γιατί εγώ δεν ξεχνάω τι έλεγα το 2000. Δεν ήταν ωραία η υπόθεση του 2000 ή του 2002 ή του 2005 ή του 2007. Δεν ήταν ωραία περίοδος. Αυτή η περίοδος ήταν που έφερε την υπερχρέωση της χώρας. Για όλους; Ε, όχι για όλους. Αυτοί οι οποίοι κέρδιζαν ήταν αυτοί που υπερχρέωσαν τη χώρα. Και έχουμε τρία κομμάτια: τα τραπεζικά συμφέροντα των τραπεζοκρατών, τα συμφέροντα των μιντιοκρατών και τα πολιτικά συμφέροντα αναπαραγωγής της εξουσίας. Αυτά ήταν τα τρία βασικά ζητήματα.

Εμείς αναλαμβάνουμε σαν Κυβέρνηση μια ευθύνη και αυτή την ευθύνη θα τη φέρουμε σε πέρας και αυτή την ευθύνη θα τη φέρουμε στη Βουλή. Και εκεί θα γίνει και ολοκληρωμένη συζήτηση, αλλά θα γίνει ολοκληρωμένη συζήτηση και μέσα στην κοινωνία. Αφού ολοκληρωθεί αυτός ο δρόμος, η Αξιωματική Αντιπολίτευση και άλλο κομμάτι της Αντιπολίτευσης θα παραμείνει μέχρι την έξοδο από τα μνημόνια και μέχρι τις επόμενες εκλογές το 2019 στον ρόλο του ρεπόρτερ. Γιατί πολιτική πρόταση δεν μπορεί να κάνει, δεν έχει να κάνει και ιδιαίτερα η Αξιωματική Αντιπολίτευση. Φοβούμαι ότι θα μπει σε μια διαδικασία ενός στρατηγικού αδιεξόδου που βέβαια δικό της θέμα είναι το πώς θα το επιλύσει.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Και εμείς ευχαριστούμε.

Κηρύσσεται περαιωμένη η συζήτηση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση του Μνημονίου Κατανόησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Βασιλείου της Νορβηγίας σχετικά με τη συνεργασία στον τομέα αμυντικών εξοπλισμών, συστημάτων και υπηρεσιών».

Ερωτάται το Σώμα: Γίνεται δεκτό το νομοσχέδιο;

**ΕΛΕΝΗ ΣΤΑΜΑΤΑΚΗ:** Ναι.

**ΑΝΑΣΤΑΣΙΟΣ ΔΗΜΟΣΧΑΚΗΣ:** Ναι.

**ΑΝΔΡΕΑΣ ΛΟΒΕΡΔΟΣ:** Ναι.

**ΝΙΚΟΛΑΟΣ ΚΟΥΖΗΛΟΣ:** Παρών.

**ΣΤΑΥΡΟΣ ΤΑΣΣΟΣ:** Όχι.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ναι.

**ΙΩΑΝΝΗΣ ΣΑΡΙΔΗΣ:** Ναι.

**ΣΠΥΡΙΔΩΝ ΔΑΝΕΛΛΗΣ:** Ναι.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το νομοσχέδιο του Υπουργείου Εθνικής Άμυνας: «Κύρωση του Μνημονίου Κατανόησης μεταξύ του Υπουργείου Εθνικής Άμυνας της Ελληνικής Δημοκρατίας και του Υπουργείου Άμυνας του Βασιλείου της Νορβηγίας σχετικά με τη συνεργασία στον τομέα αμυντικών εξοπλισμών, συστημάτων και υπηρεσιών» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το νομοσχέδιο, σελ. 55α)

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς το Σώμα παρέσχε τη ζητηθείσα εξουσιοδότηση.

Έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή σύμφωνα με το άρθρο 86 του Συντάγματος και το ν.3126/2003 «Ποινική ευθύνη των Υπουργών», όπως ισχύει, στις 9-5-2017, ποινική δικογραφία που αφορά στον πρώην Υπουργό Υγείας κ. Μαυρουδή Βορίδη.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 11.06΄ λύεται η συνεδρίαση για αύριο, ημέρα Πέμπτη 11 Μαΐου 2017 και ώρα 9.30΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**